Xol-xol kiyim-kechak bilan didsiz ko‘rinib qolmaslik uchun tavsiyalar

Bir vaqtlar onajonlar uchun sevimli bo‘lgan — oq fondagi qora yoki qora fondagi oq xol-xol print mazkur mavsumda takror urfda. Hech qachon modadan qolmaydigan va o‘ziga xos uslubda kiyinishingizga sabab bo‘ladigan xol-xol kiyim kechaklar bilan qanday obrazlar yaratish mumkinligi haqida ma’lumot berib o‘tamiz.

Ushbu printni nafaqat libos va koftalarda, balki shim va aksessuarlarda ham uchratish mumkin. Ayniqsa, xol-xol printli kapron kolgotkalar bahor uchun asosiy must have sanaladi.

Obraz yaratish uchun print yoki uning fonidagi rangga moslangan oyoq kiyim kiyish tavsiya qilinadi. Faqatgina keda va uchli tuflilar bilan cheklanmang, noodatiy poyabzal modellariga ham e’tibor qarating.

Bahorda havo haroratining o‘zgarib turishi tez-tez kuzatiladi. Shunday salqin kunlarda keng bichimli libosni vodolazka va ixcham bo‘lgan botinkalar bilan kiying.

Xol-xol bluzka bilan jinsi yoki boshqa bir bezaksiz yubka kiyishingiz mumkin. Yoki aksincha, yubkaning xol-xolli modeli bilan oq yoki bichimi erkaklarnikini esga soladigan koftalar kiysa bo‘ladi.

Bir obrazning o‘zida bir nechta printlarni umumlashtirsa ham bo‘ladi. Oshirib yubormaslik uchun esa print ikkitadan ko‘p bo‘lmagani yaxshi.

Qolaversa, tamoman boshqa rangda kiyinib, obrazni xol-xol printli aksessuar: sumka, tufli yoki obodok bilan boyitish mumkin.